
Luptătorii români din Siberia 



Trenul blindat Mărăşeşti în Siberia 


O Anabasis românească, aşa a numit istoricul român Constantin Kiriţescu această 
campanie fără egal în istoria militară românească. Spre comparaţie, în actuala 
campanie din Afghanistan, armata română a avut până la 2000 de militari la un 
moment dat, în schimb, românii din campania susmenţionată au fost de cinci ori mai 
mulţi, mult mai departe, şi ani de zile au fost total rupţi de legăturile cu ţara. într- 
adevăr, poate fi comparată cu epopeea celor zece mii de greci pierduţi în Persia, 
descrisă magistral de Xenofon în opera numită chiar Anabasis. 

Românii aceştia au îndurat mizeria, foamea şi frigul, luptând printre troienele de 
zăpadă la geruri de minus patruzeci de grade prin întinderile nesfârşite ale pustiului 
siberian. S-au acoperit de glorie, fiind botezaţi de inamici „Dikaia divizia”, divizia 
sălbatică. Au pus steagul românesc în locuri unde nu a ajuns vreodată, sub faldurile 
lui au luptat cu un eroism care i-a impresionat pe aliaţi şi i-a îngrozit pe inamici. Au 
stăpânit o bună parte din calea ferată transsiberiană şi spre finalul aventurii, au fost 
singura trupă pe care aliaţii s-au putut bizui. Pe un ger năpraznic, în noaptea 
siberiană, au făcut zid din piepturile lor oprind ofensiva bolşevică, silindu-i pe aceştia 
să ceară armistiţiu. 

Nu sunt exagerări, sunt fapte, aceşti români de legendă chiar au existat, cunoscuţi 
sub numele Corpul voluntarilor români din Siberia sau Legiunea română de 
vânători transilvăneni-bucovineni din Siberia, după numele strămoşilor romani. Şi 
asta este pe scurt povestea lor. 

Premize 










Anul 1914 a însemnat începutul celui mai sângeros şi extins război pe care-l cunoscuse 
omenirea până atunci. Două blocuri militare antagoniste, Antanta şi Puterile Centrale, 
care de ani buni se priveau cu suspiciune, s-au aruncat sălbatic unul asupra celuilalt. 
Războiul se întinse rapid din Europa pe mările şi oceanele lumii şi în colonii, 
cuprinzând aproape întregul glob pământesc într-o vâltoare de foc. 

Furtuna cumplită a războiului i-a prins pe români împărţiţi în trei. Pe de-o parte, 
românii din Transilvania, Banat şi Bucovina, înrolaţi în armata austro-ungară şi trimişi 
ca şi carne de tun în primele rânduri împotriva ruşilor şi sârbilor. Era o politică clară a 
ungurilor de a extermina şi pe această cale, a războiului, populaţia românească 
majoritară din Transilvania, la fel şi austriecii gândeau despre românii bucovineni. Iar 
românii serviseră cum nu se poate mai bine interesele războinice ale habsburgilor în 
conflictele precedente, dovedind reale calităţi de luptători, atât împotriva lui 
Napoleon în numeroase campanii, mai cu seamă la Arcole (vezi Românii care l-au 
oprit pe Napoleon ), cât şi în alte războaie, cum ar fi în bătălia de la Sadowa sau 
Kronigretz (1866), chiar şi în timpul revoluţiei de la 1848-1849, când românii lui 
Avram lancu au rămas neînvinşi contra ungurilor lui Kossuth. Pentru a-i motiva în 
luptă, stăpânii unguri şi austrieci le-au permis românilor să poarte la rever tricolorul 
românesc, creându-le iluzia că luptă pentru neamul lor, culmea ipocriziei, din 
moment ce cu câteva luni în urmă, doar purtarea unui simbol tricolor îi putea trimite 
la temniţă grea pentru mulţi ani de zile. 

De partea cealaltă, românii basarabeni au fost înrolaţi în armata ţaristă, şi aici ei 
dând dovadă de mari calităţi militare. Pe lângă mulţi români care s-au evidenţiat în 
decursul timpului ca şi soldaţi de excepţie, e suficient să-l amintim pe Mihail Frunze, 
basarabean, de la numele căruia îşi trage numele Academia Militară sovietică de mai 
târziu. în luptele din Galiţia, s-a ajuns poate la cea mai mare tragedie a poporului 
român, români în tabere adverse să lupte unul împotriva celuilalt, pentru interese 
străine de propriul neam. Ardeleni şi bucovineni încrucişau baionetele cu basarabeni, 
puteau vorbi între ei în limba română înainte de a se ucide unul pe altul, deoarece 
luptau sub steaguri străine. Sânge românesc vărsat de români, pentru gloria vulturului 
imperial rus sau pajurii bicefale austro-ungare. 

A treia parte o reprezenta regatul României, care s-a ridicat economic, politic şi 
militar de la unirea din 1859, sub Alexandru loan Cuza şi s-a consolidat mai mult, 
devenind o forţă în regiune în timpul regelui Carol I. Cucerirea independenţei în 
războiul din 1877-1878 a însemnat renaşterea puterii militare a României, 
combativitatea şi eroismul soldatului român smulgând admiraţia corespondenţilor de 





presă occidentali, iar campania din 1913 contra Bulgariei impunând statului României 
ca şi arbitru politic în Balcani (vezi Noi şi bulgarii ). Dar în tragicul an 1914, România 
nu se putea hotărî de partea cui să intre în război. Avea de revendicat teritorii 
istorice româneşti, populate majoritar de români, atât de la ruşi, parte a Antantei, 
cât şi de la austro-ungari, parte a centralilor. Regele Carol I, respectat de întregul 
popor, înclina de partea centralilor, atât datorită ascendenţei sale germanice din 
neamul Hohenzollern, cât şi din credinţa inoculată de educaţia germanică că soldatul 
german nu va putea fi învins. Totuşi, majoritatea politică, guvernul şi opinia publică 
înclina pentru o intervenţie de partea Antantei, legăturile spirituale cu Franţa, sora 
latină, fiind preponderente. A urmat indecizia, care a avut drept consecinţă 
neutralitatea pe moment. 

Referitor la acest aspect, al oportunităţilor şi ocaziilor pierdute, este important să 
amintim scrierile lui Octav Codru Tăslăuanu, mobilizat pe front ca şi locotenent 
român în armata austro-ungară. Observând faptul că la 1914, toate garnizoanele din 
sudul Ardealului erau ocupate de români mobilizaţi pentru a fi trimişi pe front, 
remarca oportunitatea ca România să intre în război invadând Ardealul chiar atunci. 
Toată suflarea militară, preponderent românească, s-ar fi alăturat armatei române, 
ocupând fără vreo opoziţie peste jumătate din Transilvania. Cu trupele reunite ar fi 
ocupat defileul Mureşului de unde ar fi putut rezista ani în şir atacurilor centralilor, 
care ar fi fost după aceea prinşi în alte lupte, Transilvania trecând ca şi front 
secundar. Dar este o variantă de istorie alternativă, românii fiind expediaţi rapid în 
primele linii din Galiţia şi Serbia, la 1916, când trupele române din regat au intrat 
găsind aici doar inamici, singurii lor aliaţi fiind localnicii. Despre această stare de 
spirit din 1914 Tăslăuanu vorbeşte amănunţit în amintirile sale (Trei luni pe câmpul 
de război, Hora obuzelor). Dar n-a fost să fie, astăzi putem face doar presupuneri. 
Războiul s-a încins pe frontul oriental, cu victime imense pentru români şi alte 
naţionalităţi aruncate în prima linie ca şi carne de tun de stăpânii unguri şi austrieci. 
Românii au căzut, dar unii au fost luaţi prizonieri de către ruşi. Au fost trimişi în 
imensitatea imperiului rus, în lagăre de prizonieri, alături de alte neamuri, 
cehoslovaci, croaţi, polonezi, sloveni, italieni şi bineînţeles, unguri, austrieci şi 
germani. 

Primul corp de voluntari români din Rusia 

Curtată de ambele părţi, de multe ori în mod agresiv, România se decide să intre în 
război în august 1916. Regele Carol murise încă din 1914, iar regele Ferdinand a mers 



alături de voinţa populară, spre Ardeal. Promisiunile aliaţilor de susţinere s-au 
dovedit vorbe goale, atât cea a continuării ofensivei lui Brusilov, care deja se 
stinsese, cât şi cea de ofensivă a lui Sarrail, de pe frontul balcanic. Dimpotrivă, chiar 
generalul Sarrail avea nevoie de ajutor împotriva ofensivei preconizate a lui 
Mackensen din Bulgaria. Impactul intrării României în război a fost imens pentru 
Puterile Centrale. Doar pentru a ne da seama de aceasta, putem menţiona 
schimbarea imediată a Şefului Statului Major german, generalul von Falkenhayn şi 
înlocuirea sa cu tandemul victorios până atunci Hindemburg - Luddendorf, biruitorii 
de la Tannemberg. Falkenhayn a ajuns comandantul frontului transilvan împotriva 
românilor, dornic de răzbunare în urma înlocuirii sale din funcţie tocmai din cauza 
faptului că nu a prevăzut intrarea României în război împotriva Puterilor Centrale. 
Impactul a fost major, poate cel mai important eveniment al anului 1916. Mackensen 
renunţă la ofensiva sa împotriva armatei generalului Sarrail, dirijându-şi cei o sută de 
mii de germani, bulgari şi turci spre Dunăre, împotriva românilor. Germanii renunţă la 
ofensiva de la Verdun, scoţând divizii de aici, inclusiv cele bavareze de elită, 
îndreptându-le spre Transilvania invadată de români. Luptele au fost cumplite, a 
căzut aici chiar prinţul Henric de Bavaria în faţa diviziei conduse de generalul Traian 
Moşoiu. Dar românii nu aveau cum să facă faţă unui front mai lung decât întregul 
front de vest. Au pierdut bătălii, dar nu au cedat decât cu sânge şi jertfe în faţa 
atacatorilor. Lipsa de armament modern şi experienţă, precum şi atitudinea 
duplicitară a ruşilor şi-au spus cuvântul. Abia când frontul s-a stabilizat la sfârşitul 
anului pe Carpaţii Orientali şi sudul Moldovei, când două treimi din ţară şi capitala 
erau ocupate de vrăşmaşi, ruşii şi-au dat arama pe faţă. Au avut curajul să spună că 
de fapt aici trebuia să ajungem, să avem linia de front mai scurtă. De fapt ne 
împingeau în război, dar ne sileau să ne retragem pentru a avea o linie mai scurtă de 
apărat. Considerentele strategice erau altele, trebuia ca România să iasă cât mai 
slăbită din război, în aşa fel încât Rusia să poată să ocupe o bucată cât mai mare care 
să-i aducă stăpânirea la gurile Dunării şi spre Constantinopol, visul de veacuri al 
ţarilor ruşi. Iar o Românie întărită după război le-ar fi dejucat planurile. Se repeta 
episodul din 1877-1878, când i-am salvat pe ruşi, iar ei ne-au luat sudul Basarabiei 
drept mulţumire, ocupând ţara şi ameninţând cu desfiinţarea armatei române. 

A existat o idee şi un proiect de înrolare a doritorilor români transilvăneni şi 
bucovineni dintre prizonierii din Rusia, ca şi voluntari în armata română, dar până în 
1917 nu a putut fi aplicat din aceleaşi motive. Dar ţinând cont de pierderile suferite 
în 1916, ruşii şi-au dat acordul cu jumătate de gură şi sfert de măsură, cam în acelaşi 
mod în care conlucrau la recuperarea transporturilor de armament trimise de francezi 


pentru armata română şi pierdute prin gările ruseşti, sau pur şi simplu rechiziţionate 
de către ruşi. Ofiţerii francezi alergau pe tot cuprinsul Rusiei să recupereze acest 
armament şi să-l trimită românilor, izbindu-se permanent de indolenţa şi reaua voinţă 
a ruşilor. 

Revoluţia rusească din martie 1917 şi instalarea guvernului Kerenski a ajutat cumva 
formarea primului corp de voluntari transilvăneni şi bucovineni. Necesarul de trupe pe 
front care să înlocuiască cele ruseşti din ce în ce mai permeabile la ideile 
revoluţionare a făcut ofiţerii români recrutori din lagărele din Rusia să aibă acces mai 
uşor şi voluntarii au început să se scurgă spre lagărul de Darniţa, de lângă Kiev. Aici 
erau înarmaţi şi îndrumaţi spre frontul românesc. 

înainte de a pleca primul contingent, ofiţerii şi soldaţii de la Darniţa au redactat o 
declaraţie manifest, în care, ca şi reprezentanţi ai teritoriilor româneşti stăpânite de 
Austro-Ungaria, „în numele dreptului fiecărei naţiuni capabile de viaţă şi în stare de 
a-şi hotărî singură soarta, de a-şi alege singură statul şi forma prin care voieşte să se 
guverneze”, decide a „uni tot poporul, tot teritoriul românesc din monarhia austro- 
ungară în una şi nedespărţită Românie liberă şi independentă” (13/26 aprilie 1917). 
Această proclamaţie a fost numită mai târziu „Prima Alba lulia”, iar ecoul ei în lume 
a fost deosebit. A fost tradus în rusă şi franceză şi expediat Guvernului Provizoriu al 
Rusiei şi sovietelor din Petrograd, Moscova şi Kiev, precum şi guvernului român 
refugiat la laşi şi reprezentanţelor aliate din capitala Rusiei. De asemenea a fost 
expediat presei din ţările aliate, inclusiv în America, fiind înmânat misiunii române 
din SUA formată din Vasile Lucaciu, Vasile Stoica şi loan Moţa. Petre Nemoianu, fost 
prizonier în Rusia şi participant la evenimente, spune în memoriile sale că aviaţia 
aliată a lansat sute de ziare ce cuprindeau textul manifestului de la Darniţa şi 
informaţii despre Corpul Voluntarilor Români din Rusia peste poziţiile austro-ungare 
de pe frontul italian, încadrate cu mulţi soldaţi români. 

Primul eşalon de voluntari transilvăneni şi bucovineni, format din 116 ofiţeri şi 1200 
de soldaţi a plecat spre laşi, oprind la Chişinău la 4 iunie 1917, unde au fost 
întâmpinaţi sărbătoreşte. Aceste treceri ale voluntarilor prin capitala Basarabiei, care 
vor continua, şi-au adus şi ele aportul la redeşteptarea naţională a basarabenilor. Nu 
trebuie uitat că unul dintre ultimele transporturi, cel din 6 ianuarie 1918, a fost 
momentul declanşării evenimentelor care au grăbit intrarea armatei române în 
Basarabia, pentru alungarea bolşevicilor (vezi Curăţirea Basarabiei (II) Bătălia ). 
Eşalonul a ajuns la laşi la 7 iunie, trenul fiind împodobit cu ramuri verzi şi cu mulţime 
de steaguri tricolore. Li s-a făcut o primire entuziastă de către populaţie, în frunte cu 
ministrul de război Vintilă Brătianu, generalii Prezan, Cristescu, Petala, Vlădescu, 



Vasilescu şi Herescu, precum şi din fruntaşi transilvăneni în frunte cu Octavian Goga. 
Un regiment de vânători români şi fanfara militară le-a dat onorul. Discursuri 
înflăcărate, aclamaţii, aplauze, atmosferă sărbătorească de neuitat. 



Voluntarii defilând în faţa regelui Ferdinand 
laşi, 8 iunie 1917 


A doua zi, 8 iunie, în cadrul unei mari adunări organizate pe câmpul de instrucţie de 
pe Dealul Şorogarilor din apropierea oraşului, voluntarii au depus jurământul solemn 
faţă de patrie, de faţă cu întreaga familie regală, guvernul în frunte cu I. I. C. 
Brătianu, generalii Prezan, Petala, Scerbaceev (comandantul trupelor ruse de pe 
frontul românesc), generalul Berthelot (şeful Misiunii Franceze în România), ofiţeri 
români, francezi, englezi, ruşi, membrii misiunilor diplomatice şi militare străine şi 
multă, multă lume. 

„Jurăm credinţă regelui nostru Ferdinand, supunere legilor ţării şi îndatoririlor 
militare în toate împrejurările, în timp de pace, ca şi în timp de război. Aşa să ne 
ajute Dumnezeul”. 

Festivităţile au continuat în centrul laşiului, la statuia lui Alexandru loan Cuza, 
domnul unirii de la 1859. Au ţinut discursuri regele, primul ministru, Nicolae lorga şi 
alţii, dar cel mai impresionant a fost cuvântul lui Victor Deleu, conducătorul 
voluntarilor. „De ieri, de când am călcat pământul acesta scump, care a fost pururi 
visul nostru, emoţiunea ne stăpâneşte pe toţi. Ne-a răpit aproape graiul (...) ne 
cheamă sângele şi neamul (...) dragostea de această ţară liberă la care zburau zilnic 
visurile noastre. Noi am pornit din ţară străină cu un singur gând: să mergem acasă. 
De aceea drumul nostru este unul singur, înainte! (...) Nu sunt aşa de înalţi Carpaţii 
cât ne sunt de inimile de înălţate. Azi am devenit cetăţeni ai României Mari. Avem 
datoria să ne răzbunăm tot trecutul plin de suferinţe şi pentru aşa ceva cred că se 
cuvine să murim”. 

într-adevăr, mulţi vor muri, mulţi voluntari ardeleni şi bucovineni plătind cu viaţa 
alături de fraţii lor din regat în cumplitele bătălii ce vor urma în această vară, în 
triunghiul de sânge şi foc marcat de Mărăşti, Mărăşeşti şi Oituz. 









Al doilea corp de voluntari 


După cum spuneam, voluntarii au continuat să sosească de la Darniţa până în 
februarie 1918, când noua situaţie din Rusia, în urma preluării puterii de către 
bolşevici şi ocuparea Ucrainei de către austro-germani a dus la desfiinţarea taberei de 
la Kiev. 

Dar între timp recrutările continuau, mai ales în lagărele din Siberia, în teritoriile 
scăpate de sub controlul guvernului bolşevic. Şi alte naţionalităţi dornice de libertate 
din cadrul imperiului dualist se organizează în corpuri de voluntari, cum ar fi 
cehoslovacii, polonezii, iugoslavii, italienii, chiar şi letonii şi lituanienii. Cei mai 
numeroşi erau cehii, care se predaseră pe front ruşilor în masă, este celebru cazul 
unui regiment care trimis spre front, a trecut direct în rândurile ruşilor în pas de 
marş, cu muzica în frunte. Pentru organizarea lor depunea eforturi supraomeneşti 
profesorul Masaryk, viitorul preşedinte. 

în această perioadă Rusia bolşevică încheiase pacea de la Brest-Litovsk cu Puterile 
Centrale, lăsând singură România pe frontul de est, înconjurată de duşmani. în aceste 
condiţii, România a fost şi ea nevoită să încheie pacea de la Buftea-Bucureşti, pace 
neratificată niciodată de regele Ferdînand. 

Voluntarii rămaşi în Siberia au refuzat să depună armele, şi au jurat să continue lupta. 
Iniţial, ideea aliaţilor era trecerea tuturor voluntarilor, de toate naţionalităţile, pe 
frontul francez, la fel cum s-a reuşit în 1917 trecerea a 1800 de voluntari cehoslovaci 
prin portul Arhangelsk. Dar Lenin se opunea categoric, la cererea germanilor. Aşa că o 
nouă idee se înfiripa, cea de reconstituire a frontului oriental din armatele ruşilor albi 
la care să se adauge şi contingentele naţionale ale voluntarilor, după ce ruşii albi îi 
vor învinge pe bolşevicii care trădaseră cauza aliată, mai mult, pactizaseră cu austro- 
germanii oferindu-le accesul la grânarul ucrainean şi la rezervele de minereuri ruseşti. 
Voluntarii români s-au organizat cum au putut, beneficiind de suport din punct de 
vedere al subzistenţei şi aprovizionării de la corpul cehoslovac, mult mai bine dotat şi 
aprovizionat. Românii îşi organizează primele două regimente, „Horia” şi „Alba- 
lulia”, bine înzestrate, inclusiv cu câte un tren blindat fiecare, şi au început 
organizarea celui de-al treilea regiment, „Mărăşeşti”. Comandant militar al corpului 
este numit colonelul ceh Kadletz, dar se aflau în subordinea Consiliului Naţional 
Român (constituit la 3 august 1918) condus de Voicu Niţescu. Motivul pentru care un 
colonel ceh a fost numit la comanda corpului românesc nu trebuie să ne mire. în 
primul rând, corpul român depindea din punct de vedere al aprovizionării de cel 


cehoslovac, mult mai bine organizat şi mai numeros, datorită demersurilor lui Masaryk 
şi trecerii acestuia pe lângă autorităţile ruseşti antibolşevice din regiune şi sprijinului 
direct al misiunilor aliate din Siberia, dar şi a sprijinului de care s-a bucurat în trecut 
în rândul autorităţilor ţariste şi mai apoi a celor ale lui Kerenski. în plus, românii care 
au fost luaţi prizonieri erau în mare parte grade inferioare şi simpli soldaţi, spre 
deosebire de cehoslovaci care se predau în corpore, cu tot cu ofiţerii lor superiori. 
Mai era şi politica austro-ungară, de a nu promova prea mulţi români în grade militare 
superioare, de teamă că influenţa acestora să nu ducă la dezertări în masă spre 
România, mai ales că nu se ştia pe ce cale o va apuca România. După 1916, cu atât 
mai puţin. în schimb, cehoslovacii nu aveau spre cine să-şi îndrepte privirile, întregul 
lor teritoriu fiind înglobat în imperiul austro-ungar. 



O companie din batalionul românesc "Horia" în Siberia 

O mare parte dintre prizonierii austrieci, unguri şi germani din lagărele de prizonieri 
s-au încadrat voluntari în armata bolşevică, o motivaţie în plus pentru români şi 
celelalte naţiuni oprimate să li se opună în cadrul corpurilor de voluntari naţionale, 
româneşti, cehoslovace, iugoslave sau poloneze. Desigur, au fost din cadrul acestor 
prizonieri care s-au înrolat în armata bolşevică, dar numărul lor, mai ales al 
românilor, a fost foarte redus. Cât despre gradul de încadrare în corpurile naţionale, 
după statistici, românii erau preponderenţi, cu 16% voluntari din totalul prizonierilor 
români din Rusia. Cifrele comparative, de exemplu pentru cehoslovaci, cei mai 
numeroşi, era de 12% voluntari din totalul prizonierilor cehoslovaci din Rusia. Scopul 
comisiilor de recrutare, respectiv al Consiliului Naţional Român, era să-i încadreze în 
aceste corpuri sau să-i convingă să nu se întoarcă încă acasă, unde ar fi fost recrutaţi 
de autorităţile austro-ungare şi trimişi urgent pe front împotriva aliaţilor. Demn de 
menţionat faptul că unii români s-au integrat destul de bine în Rusia, unii chiar 










stabilindu-se şi întemeindu-şi familii acolo. Ce s-a întâmplat cu ei mai târziu, greu de 
menţionat. 

Vorbeam de ideea iniţială de a trimite corpurile de voluntari pe frontul de vest, în 
Franţa. Pentru a evita trecerea lor prin zona controlată de bolşevici, percepuţi ca şi 
aliaţi ai austro-germanilor, s-a decis expedierea lor pe calea cea mai lungă, prin 
Siberia pe trenul transsiberian până la Vladivostok, apoi îmbarcarea lor cu destinaţia 
finală frontul francez. Dar la începutul lunii mai a anului 1918, sub presiunile 
crescânde ale germanilor, guvernul de la Kremlin a cerut expedierea voluntarilor prin 
porturile nordice Murmansk şi Arhanghelsk, ce aveau dezavantajul că accesul spre ele 
trecea prin zona controlată de bolşevici. Temându-se de o trădare, mai ales că 
trupele germane nu erau departe de aceste căi de acces, marea masă a voluntarilor 
cehoslovaci a refuzat, într-un congres ţinut la Celiabinsk. La 25 mai 1918, Corpul 
Voluntarilor Cehoslovaci a decis să continue drumul spre est, iar dacă va întâmpina 
rezistenţă (o parte din staţiile de pe parcursul transsiberianului erau deja bolşevice) 
să treacă prin forţă. Românii erau atunci parte a eşalonului cehoslovac, puţin mai 
târziu îşi vor constitui regimentele proprii. 

Conflictul s-a declanşat aproape imediat, au început atacurile Armatei Roşii şi a 
bandelor de bolşevici, la care se adăugau detaşamentele organizate de generalul 
german von Taube, responsabil în zonă, la care voluntarii au ripostat. în trei luni de 
zile, voluntarii erau stăpâni pe întregul traseu feroviar cuprins între Volga şi 
Vladivostok. Astfel, în aceste regiuni ale Rusiei, apăruseră deja două fronturi de 
luptă. Unul principal pe Volga, între Armata Roşie şi unităţile ruşilor albi conduşi de 
amiralul Kolceak şi atamanul Dutov şi altul, de-a lungul căii ferate transsiberiene, 
între bandele de partizani bolşevici şi voluntari ajutaţi de ruşii albi. Aici apare şi 
intervenţia aliaţilor, care debarcă trupe în extremul orient, la Vladivostok, şi în 
porturile din nord, pentru a lichida regimul bolşevic şi a salva armatele voluntarilor. 
Din păcate, şi se va vedea mai târziu, unităţile debarcate erau total insuficiente, iar 
voinţa politică inexistentă, un mic efort atunci ar fi distrus regimul bolşevic, scutind 
omenirea de hecatombele de morţi în numele comunismului în secolul XX. 
între timp, românii se adunau tot mai mulţi în punctele de concentrare de la Samara, 
Celeabinsk, Irkutsk şi Vladivostok. îşi formează regimentele independente, sub steag 
naţional, şi intră în misiune. încă de când erau parte a corpului ceh, românii voluntari 
au luat parte la primele lupte împotriva bolşevicilor. Acum, ca şi corp naţional şi 
independent, li se dau misiuni specifice, iar cea mai mare răspundere era paza căii 
ferate a transsiberianului, artera de care depindea existenţa armatelor naţionale şi a 
celei populare a ruşilor albi din Siberia. 




Stăpânire românească în Siberia 

Voluntarii români cu sediul la Kinel sunt poziţionaţi până aproape de Ufa, şi resping 
prin luptă atacurile bolşevice. în apropiere de Ufa, un atac puternic bolşevic reuşeşte 
să rupă legătura pe calea ferată dintre frontul de pe Volga şi cel interior, dar după o 
zi de luptă, beneficiind şi de ajutorul unui corp cehoslovac, legătura este refăcută. 
Unităţi româneşti sunt trimise în urmărirea bandelor bolşevice în pădurile din 
împrejurimi pe care le risipesc, punându-le în imposibilitatea de a mai ataca calea 
ferată. 

La Celiabînsk, trupa cea mai puternică şi mai bine organizată este cea românească. 
Treptat, în paza şi stăpânirea lor intră întreg oraşul. Fabrica de oţel, depozitele 
militare, administraţia financiară, gara, podurile de cale ferată, clădirile publice, 
lagărul de prizonieri, toate sunt păzite şi apărate de români. Chiar şi clădirea în care 
se află statul major rus este păzită de voluntari români. Instrucţia recruţilor ruşi se 
face de către români, la fel şi străzile oraşului sunt patrulate zi şi noapte de voluntarii 
români. Doar garnizoana Celiabînskului este rusească, pe motiv de orgoliu, deoarece 
aici este instalat comandamentul suprem al armatelor naţionale. Dar practic întreaga 
forţă militară este în mâna voluntarilor români. 

Necesitatea apărării transsiberianului a făcut ca românii să-şi extindă mai mult raza 
de acţiune, cuprinzând în stăpânirea lor şi oraşele Kurgan şi Petropavlosk, în 
răspunderea lor revenind 700 de verste (aproape 1200 de kilometri) din calea ferată 
transsîberiană. Comandanţi (primari) ai celor două oraşe sunt numiţi locotenent 
doctor I. Sabo (pentru Kurgan), iar pentru Petropavlosk locotenent Cornel Vaida, cu 
puteri discreţionare. 







Impresionat de disciplina şi combativitatea voluntarilor români, comandantul brigăzii 
ruse spunea: „dacă Rusia ar dispune numai de două divizii româneşti, acestea ar 
valora mai mult decât douăzeci de divizii ruse şi regimul bolşevic ar aparţine deja 
istoriei”. Nu greşea prea mult, pe frontul de pe Volga se înfruntau armata roşie şi cea 
albă condusă de atamanul Dutov şi amiralul Kolceak, câte 120 000 de luptători de 
fiecare parte. Dar erau atât de dezorganizaţi şi indisciplinaţi, încât, conform 
relatărilor observatorilor şi trimişilor militari aliaţi, două divizii europene bine 
organizate le-ar fi spart frontul şi ar fi avansat până la Moscova fără probleme. Din 
nou, un mic efort aliat ar fi rezolvat problema comunismului care a răvăşit istoria 
secolului XX. Dar războiul în Europa se termina prin capitularea Germaniei, puţin mai 
târziu, şi după mai bine de patru ani de lupte aliaţii erau sătui de război. Ei au decis 
mai târziu să lase Rusia de capul ei, pe principiul neamestecului în treburile interne. 
Şi au lăsat-o, deschizând cale liberă lui Lenin, şi apoi lui Stalin, spre dominarea unei 
bune părţi a lumii, cu preţul a milioane de vieţi omeneşti. 

Românii nu ştiau şi nu aveau cum să ştie ce va fi în viitor. Ei stăpâneau o bună parte 
din linia transsiberiană şi îşi făcea datoria. Aproape o sută de ani mai târziu, soldaţii 
români stăpânesc o provincie din Afghanistan, provincia Zabul, cu puţin mai mică 
decât Dobrogea, şi îşi fac datoria. 

Lupte cu bolşevicii pentru transsiberian 

Bandele bolşevice, alungate de către voluntari, au rămas în satele şi pădurile din 
apropiere şi au început atacurile pe frontul intern. în grupuri de la câteva zeci la 
câteva sute atacă paza transsiberianului, încercând să întrerupă această arteră vitală. 
Printre cele mai greu încercate este zona din responsabilitatea voluntarilor români. 

Dar aceştia nu se mulţumesc doar să se apere, ci pornesc în urmărirea bandiţilor, din 
care o mare parte, pe lângă bolşevici ruşi, se află şi foşti prizonieri unguri şi germani, 
convertiţi la noua ideologie sau luptând împotriva ideii voluntarilor de a-şi constitui 
propriile state naţionale pe ruinele Austro-Ungariei. Voluntarii români îi urmăreau zile 
în şir, pe distanţe şi de trei sute de kilometri de o parte şi de alta a magistralei 
feroviare, prin nămeţi şi geruri de minus 45 grade, sau pe arşiţă toridă, pentru a se 
asigura că îi distrug şi că nu vor ataca din nou. Era o apărare activă, agresivă, care 
dădea rezultate. în sectorul românesc toate atacurile au fost respinse cu pierderi 
grele pentru atacatori. 

Spre exemplificare, câteva extrase din jurnalul de operaţii păstrat şi predat de către 
locotenentul Elie Bufnea, împreună cu numeroase fotografii, hărţi şi liste cu voluntari, 


Muzeului Naţional al Unirii Alba lulia şi apărute în premieră anul trecut într-un album 
intitulat „Corpul Voluntarilor Români din Siberia (1918-1920)”: 

1919, septembrie, 23: La ora 14.30 a sosit în Taişet detaşamentul sub conducerea It. 
Moga, care a fost plecat în 10 septembrie în expediţie. După cum raportează It. 
Moga... în 14 septembrie detaşamentul se împarte în două companii şi jumătate, 2 
mitraliere, 3 cazaci pleacă din Buzicanovo prin satul Klinci, Djoghin, la Tremina, o 
jumătate de companie, 1 puşcă mitralieră, 3 cazaci, pleacă din Buzicanovo prin satul 
Klinci, Lagaşet la Cernigaşet. în 15 septembrie 1919 detaşamentul din Cernigaşet, 
prin satul Cercet soseşte la Tremina la orele 12. Aici s-au primit ştiri că bolşevicii 
sunt în două grupe, una sub conducerea lui Bici, iar a doua sub conducerea lui 
Gruzin... Auzindu-se în Cercet că conducătorul bolşevicilor Bici, în zilele de 15 - 16 
sept. s-a aflat în sat după vite, producte şi oameni, şi se spunea că el este ascuns în 
apropierea satului Cercet s-au trimis din Cercet în toate direcţiile mai multe grupe. 
Patrula ofiţerească, la care s-a cerut şi sublocotenentul Roşea, a fost prins pe 
conducătorul Bici la hutarul Pepel. Patrula s-a reîntors cu el la Cercet. Pe drum însă 
patrula aceasta cu Bici a fost atacată de o grupă de 20-25 de bolşevici, care trăgând 
salve a împuşcat pe soldatul Ciocală Svetazar şi vânătorul Bota Petru, ambii de la 
compania de mitraliere, iar răniţi au fost de partea noastră sublocotenentul Roşea 
Alexandru şi vânătorul Epureş loan, de la compania de mitraliere. într-aceasta Bici 
le-a fost scăpat, însă ajutorul de 2 plutoane care le-a sosit la timp din Cercet, l-a 
prins iarăşi şi apoi toţi se întorc la Cercet, după ce bolşevicii au fost împrăştiaţi. în 
19 septembrie 1919, întreg detaşamentul la oarele 6 dimineaţa a plecat din Cercet la 
Tremina, unde a fost cantonament, iar la oarele 17 s-au înmormântat morţii noştri, 
vânătorul Bota Petru şi vânătorul Ciocală Svetazar. în 20 sept. 1919, la oarele 6 
dimineaţa întreg detaşamentul pleacă spre Buziranovo, puţin înaintea satului Klinci, 
detaşamentul este atacat de banda roşilor de sub conducerea lui Savinovski Ivan, care 
însuşi cade mort, iar banda lui e împrăştiată. Din partea roşilor 8 morţi şi mai mulţi 
răniţi. De la noi e rănit uşor vânătorul lanuţescu din compania a 2-a, după aceea 
detaşamentul soseşte la Buzikanovo unde cantonează... 

1919, oct. 1. Azi la oarele 6 dimineaţa a fost executat în gara Taişet propagandistul 
bolşevic prins de Compania a 2-a în expediţie, Bici. 

Despre acest episod, al rănirii sublocotenentului Roşea, locotenentul Ghişa Simion, în 
memoriile sale, povesteşte că acesta a fost împuşcat în gât şi cu toate acestea a 
reuşit să arunce o grenadă înspre bolşevicii care se apropiau de el să-l ia în baionete, 
provocând mai mulţi morţi şi răniţi. Mai menţionează că alături de Bici au fost 


spânzuraţi şi ceilalţi bolşevici capturaţi în luptă, la fel cum şi aceştia ucideau în 
chinuri orice voluntar ceh, polonez sau român ce le cădea în gheare. 

Atât Simion Ghişa, cât şi locotenentul Elie Bufnea, în memoriile lor, povestesc despre 
aceste lupte şi campanii. Primul a participat cu compania sa la înăbuşirea revoltei 
bolşevice din oraşul miner Ceremkovo, alături de unitatea rusă naţionalistă condusă 
de colonelul Bognatov, basarabean de origine. Aici vânătorii români au avut rolul 
decisiv, însufleţind cu disciplina şi eroismul lor şi unităţile ruse destul de temătoare. 
Pentru a-i motiva, ofiţerii lor le-au comunicat că românii au ordin să întoarcă 
mitralierele spre ei în caz că dau bir cu fugiţii. Locotenentul Elie Bufnea descrie 
campaniile de săptămâni prin codrii de nepătruns ai taigalei de o parte şi de alta a 
liniei transsiberianului. 

S-au pomenit nişte nume de ofiţeri români aici, Moga, Roşea, Ghişa, Bufnea. Dar cine 
sunt ei şi cum au ajuns în Siberia? Povestea fiecărui voluntar poate fi subiect de 
roman, dar povestea acestor ofiţeri şi a altor câţiva, înfăţişaţi în fotografie, ar face să 
pălească imaginaţia oricărui romancier. Spuneam că voluntarii români din Siberia 
duceau lipsă de ofiţeri, astfel s-a ajuns ca întreg corpul voluntarilor români să fie 
condus de colonelul ceh Kadletz. Ştiind aceasta, ofiţerii români menţionaţi s-au decis 
să facă ceva. Toţi erau originari din Ardeal, fugiseră din armata austro-ungară în 
România pentru a lupta pentru ţara lor. Au luptat în vara lui 1917 la Mărăşeşti şi în 
alte lupte, iar la încheierea păcii de la Buftea-Bucureşti au demisionat din armata şi 
au pornit în grupuri de trei-şase oameni, incognito, mare parte pe jos, spre Siberia, să 
se alăture Corpului Voluntarilor Români. Au traversat întreaga Rusie frământată de 
război civil, au îndurat lipsuri, au fost capturaţi de bolşevici şi au reuşit să scape, şi 
într-un final au reuşit să ajungă în teritoriul controlat de ruşii albi, traversând linia 
instabilă a frontului şi ajungând acolo unde era nevoie de ei pentru a prelua comanda 
plutoanelor şi companiilor româneşti şi a le conduce din nou în luptă. Roşea şi încă 
cinci români au fost înrolaţi timp de câteva luni în Armata Roşie, şi erau foarte 
apreciaţi, primii în atac şi ultimii în retragere, de fapt ei căutau ocazia să treacă 
dincolo, la albi. Până la urmă au reuşit, iar Roşea va fi rănit în împrejurările descrise 
mai sus. 




Merită reţinute numele acestor ofiţeri români, cu adevărat eroi, la fel ca şi întregul 
Corp al Voluntarilor Români din Siberia, lată numele lor, după cum apar în fotografie: 
în rândul de sus, It. Laza, slt. med. lana, It. Bufnea, It. Ghişa, slt. Cojocariu, slt. 
Roşea junior (Alexandru), în rândul de jos, slt. Roşea senior, It. Moga, slt. 
Moldoveanu, cpt. Băleanu, It. Gâşteanu, slt. Furtună. 

Românii, ultima redută 

După asasinarea ţarului Nicolae al ll-lea şi a familiei sale la Ecaterinburg, a apărut 
concurenţa pentru succesiune în rândul conducătorilor ruşilor albi. Visurile lor de a 
ocupa tronul ţarilor rămas vacant prin stingerea dinastiei Romanovilor (la tron din 
1613) au făcut un rău extrem eforturilor de război antibolşevice. în locul unei 
ofensive hotărâte, concentrice, spre Moscova, generalii albi au început să-şi saboteze 
unul altuia acţiunile. De exemplu, atunci când armata albă din Siberia se afla în 
ofensivă, generalul Denikin, cu armata sa din sudul Ucrainei, a stat pe loc, dându-le 
răgaz bolşevicilor să concentreze suficiente forţe pentru a opri atacul. Mai mult, în 
teritoriile ocupate de albi, pământul era dat înapoi nobililor, îndepărtând astfel 
sprijinul ţăranilor pentru mişcarea antibolşevică. Mai târziu, acelaşi pământ va fi luat 
de bolşevici pentru crearea colhozurilor, ţăranul rus rămânând şi pe mai departe total 
lipsit de pământ, iar dacă nu-şi îndeplinea norma sau crâcnea, Gulagul îl aştepta. 
Ideile generoase ale revoluţiei din martie 1917 au fost uitate pe drum. Bolşevicii care 
au preluat puterea au venit cu propriul program, iar generalii albi şi-au impus un 
regim forte în zonele controlate de ei. Astfel, Kolceak, în Siberia, a impus o dictatură 
personală cu nimic mai prejos decât vechea autocraţie a ţarului, autonumindu-se 
Regent. Dar nici în Siberia lucrurile nu erau prea clare, de exemplu regiunea 
Transbaikalia era stăpânită de atamanul Semionov, care refuza orice ajutor lui 
Kolceak împotriva trupelor roşii, doar din cauza rivalităţii ce domnea între cei doi. 





între timp, Armata Roşie, reorganizată de Lev Trotski (pe numele real Leon Davidovici 
Bronstein), inclusiv prin aşezarea mitralierelor în spatele trupelor care atacau şi 
secerarea celor care dădeau înapoi, a început să aibă succes după succes în faţa 
ruşilor albi, din ce în ce mai demoralizaţi. 

Aliaţii au renunţat la ideea creării unui nou front oriental, mai ales după capitularea 
Germaniei în noiembrie 1919. Decizia lor ulterioară a fost cea a neimplicării în 
problemele interne ale Rusiei, deşi puterea bolşevică îşi anunţa sus şi tare viitoarea 
implicare în problemele interne ale tuturor statelor de pe mapamond, pentru a 
declanşa revoluţia bolşevică mondială. Imperialismul regional al Rusiei ţariste 
devenea mondial sub noua putere bolşevică, în numele ideologiei comuniste. Un mic 
efort atunci ar fi scutit lumea de un coşmar totalitar de mai bine de şaptezeci de ani, 
cu peste o sută de milioane de morţi. Dar şi aliaţii erau epuizaţi după patru ani de 
război, şi popoarele lor nu ar fi înţeles motivaţia de a trimite soldaţi în Rusia, atât de 
departe, pentru nişte motive nu prea clare în mintea lor. Dar copiii şi nepoţii lor le-ar 
fi fost recunoscători. 

Totuşi, în Siberia Orientală, la Vladivostok, erau debarcate divizii japoneze şi unităţi 
americane, precum şi câteva batalioane coloniale engleze şi franceze, în ideea 
menţinerii unui cap de pod pentru asigurarea cu cele necesare a armatelor de 
voluntari şi a evacuării lor când va fi necesar. Aceste debarcări au fost făcute şi cu 
scopul de a asigura transportul lor pe frontul francez, dar aliaţii aveau şi alte 
interese, în ideea că se va decide intervenţia contra sovietelor. Mai ales japonezii nu- 
şi ascundeau interesul pentru Siberia bogată în resurse. Cel puţin este clar că ei îl 
susţineau material pe atamanul Semionov în disputa cu Kolceak. Când în sfârşit, 
armata lui Semionov, o bandă de tâlhari, a recunoscut autoritatea lui Kolceak 
împotriva inamicului comun, era deja prea târziu. Invidia şi ura reciprocă a făcut ca şi 
şansa ruşilor albi să se destrame. Când Denikin l-a recunoscut comandant pe Kolceak, 
la 30 septembrie 1919, bolşevicii se aflau deja prea aproape de victorie. „Kolceak era 
convins că salvarea va veni de la sud cu Denikin sau de la nord-vest cu Judenici, iar 
aceştia au crezut întotdeauna contrariul” spunea Elie Bufnea în memoriile sale. 
în aceste condiţii, nu este de mirare că frontul contra bolşevicilor începea să cedeze. 
Nici voluntarii nu mai aveau prea mare entuziasm, din moment ce idealul lor naţional 
se împlinise în 1918. Cehoslovacia, Polonia, România Mare, Iugoslavia, Ţările Baltice 
apăruseră pe hartă, iar voluntarii doreau să plece acasă, nu înţelegeau pentru ce să 
mai rămână să lupte în Rusia. Românii rămăseseră cei mai disciplinaţi, în primul rând 
datorită ofiţerilor care au ştiut să-i motiveze şi să le explice scopul luptei lor contra 
bolşevicilor, din moment ce armata română se afla în război deschis cu sovietele pe 


Nistru. Dar nici Kolceak nu recunoscuse unirea Basarabiei cu România, el visând la 
refacerea sub mâna sa a imperiului ţarilor, chiar dacă ofiţerii francezi îi asigurau pe 
români că Basarabia va fi recunoscută ulterior ca şi parte a României. 

Pe front, evenimentele se succed cu repeziciune. Cehoslovacii declară că nu vor mai 
lupta şi predau sectoarele de front trupelor siberiene. Rând pe rând cad în mâinile 
bolşevicilor Tobolskul şi Petropavloskul, vechea garnizoană românească, părăsită de 
aceştia, ei fiind retraşi pentru paza transsiberianului. Partizanii din interior devin din 
ce în ce mai agresivi, şi trupele voluntarilor români din regiunea Nijneudinsk-Kansk 
sunt nevoite să facă o serie de incursiuni reuşite, nimicind puterile roşilor din această 
regiune. în spatele frontului, partidele socialiste se agită, sperând într-o înţelegere cu 
bolşevicii, pe când aceştia, prin propagandişti, îndeamnă populaţia la răscoală. Chiar 
şi unii dintre fidelii lui Kolceak se revoltă, cum ar fi generalul Gaida, fost în armata 
cehoslovacă şi trecut în rândul ruşilor albi. Mişcarea lui Gaida este înăbuşită la 
Vladivostok cu concursul japonezilor. Cehoslovacii cer imperios întoarcerea lor acasă. 
Kalinsk cade în decembrie 1919, înaintarea roşilor nu mai poate fi oprită, armata lui 
Kolceak dezertează în masă. Un detaşament românesc este atacat lângă Şipkina de 
trupe roşii bine înarmate. Românii s-au bătut eroic, respingându-i cu pierderi 
simţitoare. Cad oraşele Semipalatinsk şi Barnaul la 16 decembrie, două zile mai târziu 
e rândul Novonikolaevskului, Marinsk cade în primele zile ale lui ianuarie 1920. 

Trupele armatei siberiene a lui Kolceak se retrag în dezordine spre est. Voluntarii sunt 
nevoiţi să formeze ariergărzi pentru apărarea proprie. Cehoslovacii se retrag repede, 
de multe ori abandonându-şi trenurile şi materialele, fără să încerce vreo rezistenţă 
mai serioasă. Spre a exemplifica, comandantul Legiunii Române, colonelul Kadletz 
(ceh!), trimite o telegramă generalului francez Janin la 12 ianuarie 1920, 
comandantul tuturor trupelor aliate din Siberia, în care spune că Marele Cartier 
General Cehoslovac îi lasă pe români într-o poziţie fără scăpare. Şi asta o spune un 
colonel ceh, chiar dacă era comandant al trupelor române. 

Rând pe rând, cad corpurile voluntarilor iugoslavi, polonezi, letoni, lituanieni, prinşi şi 
ambuscaţi de-a lungul retragerii. Cei 3000 de iugoslavi au fost înfrânţi lângă Nijne- 
Udinsk, o parte au reuşit să scape în retragere. 10000 de polonezi se retrag şi ei, 
precedaţi de letoni şi lituanieni, cele 50 de trenuri sunt prinse în ambuscade din trei 
părţi, lipsite de cărbuni, apă şi lemne, hărţuiţi de partizani, pierderile sunt 
îngrozitoare. O parte din prizonieri sunt împuşcaţi, alţii spânzuraţi de-a lungul căii 
ferate şi şoselei. 

Revolta izbucneşte la Irkutsk, iar generalul Kolceak este arestat de către cehoslovaci 
la Nijne-Udinsk unde social-revoluţionarii au pus mâna pe putere. Este predat la 


Irkutzk Consiliului Politic şi mai târziu va fi executat de bolşevici. Gestul aliaţilor este 
inexplicabil. 

Pe o iarnă cumplită, cu geruri de minus 45 de grade, printre troiene ce mărginesc 
drumurile, se retrage ce a mai rămas din armata siberiană a lui Kolceak, condusă de 
viteazul general Kapel. Familiile lor degerate în sănii, femei şi copii, urmărite de 
armata bolşevică şi hărţuite de partizani, neputând să iasă de pe drum din cauza 
troienelor, un prohod de oameni disperaţi, flămânzi şi degeraţi. Nu există decât două 
căi de retragere, şoseaua şi calea ferată. Şoseaua este plină de ei, pe calea ferată nu 
mai este loc de trenurile voluntarilor cehoslovaci, polonezi, români şi lituanieni. 
Numai trenul lui Kolceak a putut pleca până la Nijne-Udinsk unde a fost arestat. 

Au mai rămas între 35000 şi 40000 de oameni din armata de sute de mii de oameni, 
din care mare parte a trecut de partea bolşevicilor odată ce sorţii s-au schimbat. 
Alţii, zeci de mii, au căzut în luptă sau au fost luaţi prizonieri pentru a-şi sfârşi zilele 
în minele şi lagărele din Siberia. Mii, multe mii, au rămas înţepeniţi de frig pe 
marginea şoselei transsiberiene. Supravieţuitorii se târăsc spre est, rebegiţi de ger, 
flămânzi, hărţuiţi de bandele roşii de partizani şi urmăriţi îndeaproape de Armata 
Roşie regulată. 

Generalul Kapel aleargă călare de-a lungul coloanei, îmbărbătându-şi oamenii, 
asigurând femeile şi copii din sănii că sunt în siguranţă, sănii trase de câte un căluţ 
scheletic, restul fiind deja sacrificaţi şi mâncaţi pe drum, organizând detaşamente de 
apărare pe flancuri. 

în final, generalul Kapel, eroul din luptele de pe Volga şi din Urali, soseşte lângă 
trenul blindat „Mărăşeşti”, în mijlocul batalionului românesc cu acelaşi nume. 
încearcă să descalece, dar nu mai poate. Medicinistul Cornel Daneţiu îi dă ajutor şi 
constată că generalul avea toată partea de jos îngheţată, până la nivelul inferior al 
stomacului. Transportat la infirmerie, moare după câteva minute în mijlocul 
românilor. 

Ofensiva bolşevică se apropie de români, ultima trupă disciplinată care putea opune 
vreo rezistenţă. 

Şeragul şi Kuitun, bătăliile ultimei şanse 

Corpul român deţinea spre pază sectorul Reşoti - Taişet - Zamzor - Suetiha - Razgon, 
având în linie două batalioane, Horia şi Mărăşeşti, o companie de pionieri, un 
escadron de lăncieri (cavalerişti), o companie de stat major şi două trenuri blindate, 
cam 3000 de baionete. La Irkutzk staţiona un batalion de rezervă şi centrul de triere 



pentru voluntari. întrebarea persistă de ce românilor li s-a dat doar un sector intern, 
dar răspunsul apare chiar în documentele comandamentului cehoslovac, care 
menţionează că românii au fost până acum trupa pe care s-a putut conta cu încredere 
în cazul menţinerii sau restabilirii ordinii interne împotriva partizanilor sau 
potenţialelor revolte din oraşele de garnizoană. Disciplina lor era admirată de 
localnici, care ezitau să se alăture unei revolte provocate de agitatori bolşevici în 
oraşele de garnizoană româneşti. Voicu Niţescu, comandantul român al corpului, 
menţionează astfel de cazuri, când zvonurile unei revolte iminente ajungeau la ei, 
românii instalau mitralierele în punctele cruciale şi ieşeau în patrule numeroase prin 
oraş, în pas cadenţat, zi şi noapte, şi lucrurile se linişteau de la sine. 

Iar acum, Armata Roşie se apropia de corpul românesc rămas în ariergardă. La 
sfârşitul lui ianuarie 1920, trenul blindat „Mărăşeşti” românesc şi „Kurganetz” 
cehoslovac, cedat românilor, sunt în gara Şeragul, împreună cu batalionul românesc 
„Mărăşeşti”, escadronul de lăncieri un detaşament din compania de pionieri. Restul se 
află mai la răsărit, la Kuitun. La sudul căii ferate sunt mici avanposturi, două 
companii mai la vest, pe calea ferată şi o alta pe direcţia nord-estică a gării, pe o 
cărare ce leagă Şeragul cu şoseaua. La nord de gară, în satul Traktovaia, un batalion 
cehoslovac. Poziţiile sunt întărite de imensele troiene de zăpadă greu de trecut. 

Spre Şeragul avansează diviziile 27 şi 30 din armata a 5-a bolşevică, fiecare cu câte 9 
batalioane de infanterie, trei escadroane de cavalerie şi ceva artilerie. Mai au un 
batalion de cale ferată şi două trenuri blindate. Avangarda e formată din două 
regimente de câte trei batalioane fiecare, trei escadroane de cavalerie şi cele două 
trenuri blindate, aproximativ 3000 de combatanţi. 



Schiţa luptei de la Şeragul, 3 februarie 1920 


La 3 februarie 1920, avangarda bolşevică ajunge cu capul coloanei la halta Azei, 
câţiva kilometri de Şeragul. Plutonierul Rus Crăciun este trimis în recunoaştere în 
pădure în fruntea unei patrule de călăreţi din escadronul de lăncieri, pentru a 






supraveghea halta. Instalează un post de observaţie, dar decide să continue 
recunoaşterea în fruntea a 11 lăncieri. Se împotmolesc în troiene şi sunt surprinşi de 
bolşevici. Patru dintre ei cad în luptă, restul sunt luaţi prizonieri şi torturaţi pentru a 
da informaţii despre efectivele şi dispunerea românilor. Plutonierul Rus Crăciun şi 
camarazii săi refuză să vorbească şi sunt spintecaţi de baionete. Primele jertfe ale 
românilor în lupta cu armata roşie regulată vor fi în curând răzbunate. 

Se lasă noaptea de 3 spre 4 februarie 1920 peste gara Şeragul. Majoritatea soldaţilor 
se adăpostesc în vagoanele trenurilor blindate pentru a se încălzi şi proteja de 
muşcătura gerului pe lângă sobele de tinichea. într-unul dintre vagoane, sergentul 
Hodiş tărăgăna din fluier un cântec din Bihor, când primele gloanţe încep să şuiere. 
Santinela de lângă vagon, Alexandru Hopşitar, cade fulgerat. 

Bolşevicii s-au strecurat în cursul nopţii pe şosea până la satul Traktovaia, de unde 
cehoslovacii s-au retras fără să-i anunţe pe români, descoperindu-le flancul drept şi îi 
atacă pe români prin surprindere, siguri de victorie. Dar românii reacţionează rapid. 
Coboară de-a valma din vagoane, de la căldura relativă a sobelor de tinichea, 
împrăştiindu-se în lanţuri de trăgători, sub comanda autoritară a ofiţerilor. Grindini 
de gloanţe se întretaie deasupra troienelor îngheţate. Trăgătorii români formează un 
semicerc de fier şi foc în faţa inamicului. 

„Când de pe linia avanposturilor se auzi repetat: Pe ei, feciori!..., linia voluntarilor se 
ridică în strigăte nebune şi năvăli înainte. Mâinile s-au ferecat pe arme şi omul cu 
baioneta sunt dintr-o bucată. (...) ... voluntarii trec totuşi nestăviliţi înainte peste 
linia de unde îi împroşcase focul şi plumbul. Pete mari de sânge murdăresc albul 
zăpezii alături de cadavre aproape îngheţate, iar drumul de retragere al inamicului e 
semănat cu arme şi cu luptători bolşevici muribunzi.” (Elie Bufnea - Cruciaţi, tirani şi 
bandiţi) 

Ordin de zi pe unitate: „Neluând în seamă situaţia foarte complicată care s-a creat 
prin faptul că o unitate aliată fără prevenire a părăsit poziţia de pe flancul drept al 
ordinii de luptă (reg 12 cehoslovac) în acţiuni de noapte, unităţile de mai sus şi-au 
îndeplinit tema de luptă dată lor, ireproşabil şi cauzând bolşevicilor pierderi foarte 
serioase, în deplină ordine s-au întors în eşaloane, la gara Kuitun, unde din nou au 
avut parte de luptă. ” 

într-adevăr, lupta a continuat la Kuitun, prin poienile din taigaua de la sud de calea 
ferată şi de-a lungul acesteia, iar aici au intrat în acţiune tunurile şi mitralierele de 
pe trenurile blindate „Horia”, „Mărăşeşti” şi „Kurganetz”. După respingerea cu 
pierderi grele a bolşevicilor, românii aruncă în aer uzina de apă, cantoanele, 


semafoarele, calea ferată pe o distanţă apreciabilă, incendiază sutele de vagoane 
părăsite, apoi se retrag spre est după o victorie deplină. 

în ziua următoare, un grup de bolşevici încearcă să se apropie fluturând steaguri albe. 
Sunt goniţi cu mitralierele, dar insistă, trimiţând doi delegaţi pentru armistiţiu. 
Colonelul Kadletz, un ceh ajuns prin forţa împrejurărilor să comande câteva mii de 
soldaţi români, a ajuns mai român decât mulţi alţi români. Delegaţilor bolşevici care 
cereau armistiţiu, le-a răspuns ferm: 

„Legiunea Română de Voluntari Transilvăneni - Bucovineni este parte integrantă a 
armatei regale române, cu care după câte ştim, sunteţi în stare de război. în această 
situaţie, noi, aici în Siberia, nu înţelegem să încheiem cu dvs nici un fel de 
armistiţiu, pentru că nu vrem să jignim trupele româneşti care luptă pe linia 
Nistrului! Adresaţi-vă pentru armistiţiu cehoslovacilor!” 

Şi i-a expediat la Statul Major Cehoslovac al diviziei a lll-a, singura rămasă mai în 
urmă, în gara Zima. Armistiţiul se încheie şi prevede o distanţă minimă de 50 de 
kilometri între voluntarii care se retrag şi bolşevicii care avansează, iar voluntarii se 
vor abţine de la distrugeri asupra căii ferate. La vreme aceea, generalul Janin, 
comandantul suprem al trupelor aliate din Siberia, telegrafia să întrebe dacă mai 
există trupele române! 



Statul Major al Legiunii voluntarilor români din Siberia 
Primul din dreapta, colonelul Kadletz 

Cum era firesc, voluntarii români au fost păstraţi în ariergardă până la sosirea în 
Transbaikalia, de acolo la Vladivostok. Era normal, realizaseră ceea ce nu au reuşit 
35000 de cehoslovaci, 10000 de polonezi sau alte trupe. Trei mii de români au respins 
două divizii bolşevice silindu-le să ceară armistiţiu, câştigând astfel calea liberă 





pentru întreg corpul de voluntari aliat, precum şi respectul tuturor aliaţilor, chiar şi 
pe cel al inamicilor. 

De la Vladivostok, românii au fost îmbarcaţi în două transatlantice, „Tras-os-Montes” 
şi „Huntsgreen”, la 26 mai 1920, după ce au incendiat trenurile blindate pentru a nu 
le lăsa în mâinile bolşevicilor. Lăsau în urmă ani de lagăr, de chinuri, de lupte, dar şi 
de încredere şi speranţă. Iar la sosirea în Constanţa, nu este de mirare că mulţi au 
sărutat pământul sfânt al patriei pentru care au luptat şi de care au fost despărţiţi, 
unii mai bine de şase ani. Au plecat din imperiul austro-ungar şi s-au întors în România 
Mare, cu gândul datoriei împlinite pentru neam şi ţară. 

Elie Bufnea, un simplu erou român 

S-a născut în comuna Runc, judeţul Alba, la 22 august 1896. în decembrie 1914 trece 
în România pentru a nu fi încorporat în armata austro-ungară. Aici se înscrie voluntar 
în armata română, după ce România intră în război, în regimentul 13 Dorobanţi, în 
cadrul căruia luptă în cumplitele bătălii de apărare din Moldova verii lui 1917. După 
pacea de la Buftea-Bucureşti se hotărăşte să plece în Siberia, la Corpul Voluntarilor 
Români de acolo. Pleacă incognito, deghizat, alături de ofiţerii români Ion Centea, 
Laurenţiu Teglaru, llie Lana, Cornel Cosmuţa şi Augustin Seleş. După nenumărate 
peripeţii, reuşeşte să ajungă la voluntarii români, alături de care trăieşte drama şi 
eroismul epopeii lor în ţinuturile îndepărtate şi îngheţate ale Siberiei. 

Amintirile lui din această perioadă vor fi publicate, împreună cu alte cărţi şi studii, în 
perioada interbelică, atunci când a profesat ca avocat. Pentru faptele şi scrierile sale 
va fi „răsplătit” de regimul comunist împotriva căruia luptase cu şase ani de 
închisoare, petrecuţi la Jilava, Aiud şi canalul Dunăre - Marea Neagră, între anii 1948- 
1955. A murit la 26 martie 1987. 

Meritul său, pe lângă ceea ce a făcut pentru România Mare, a fost şi faptul că a 
păstrat numeroase fotografii, jurnale de operaţii, hărţi originale din timpul acestei 
campanii unice în istoriografia noastră, inclusiv un tabel cu membrii Casei 
Voluntarilor, formată din foştii camarazi ce au luptat acolo, la mii de kilometri de 
Ţara Mamă. Mai mult, a scris despre asta, a scris mult, deşi ştia că scrierile sale nu 
vor mai putea fi publicate prea curând, atâta vreme cât va dura regimul comunist. 
Dar ştia că vor fi publicate şi vor fi aduse la cunoştinţa românilor, de aceea le-a lăsat 
în păstrare Muzeului Naţional al Unirii Alba lulia. Şi au fost publicate, dar abia în 
2010. 



Noi, românii, am mâncat coliva multor imperii, spunea cineva. Şi am mâncat şi coliva 
imperiului comunist, chiar dacă cu sânge şi lacrimi. Iar meritul marilor eroi a fost 
acela că ei au ştiut că românii vor trece şi vor învinge şi imperiul comunist ce-şi lăsase 
aripa grea asupra României. Au avut încredere în poporul român, în puterea sa de 
renaştere dovedită de-a lungul secolelor. Şi de aceea au vrut să lase mărturii, şi le-au 
scris şi ni le-au transmis de dincolo de mormânt, dovezi ale luptei noastre perpetue 
pentru neam şi ţară. Au crezut în noi, au crezut că vom învinge prin rezistenţa noastră 
şi hidra comunistă, vom trăi ca neam şi dincolo de ideologia lui Lenin ce se dorea a fi 
realizarea supremă a omenirii. Şi să ştim ce au făcut românii, în ciuda minciunilor şi 
dezinformărilor care ne-au marcat şi încă ne marchează existenţa. Ei şi-au făcut 
datoria, ne-au lăsat mărturiile. întrebarea este, ce vom face noi? Le vom cunoaşte? 
Poate de acest răspuns depinde soarta generaţiilor următoare. 

